Jidher li se tkun sena diżappuntanti għall-għawwiema minħabba l-ammont kbir ta’ bram li hawn fil-Baħar Mediterran. Il-midja Taljana qed tirrapporta li fl-ibħra qrib Sardenja hemm bram ta’ madwar nofs metru.  Bosta għawwiema azzardaw jgħumu qribhom f’tentattiv biex jieħdu r-ritratti li jixhdu din l-invażjoni ta’ bram.  Dat-tip ta’ bram jindika kif it-tibdil fil-klima qed isaħħan it-temperatura tal-baħar filwaqt li jista’ jkun ukoll li dan huwa effett tan-nuqqas ta’ predaturi ta’ dawn il-ħlejjaq marittimi. Intant, qed ikun irrappurtat ukoll li fl-Adrijatiku hemm l-ikbar brama li qatt kien hawn fid-dinja.  Din għandha dijametru ta’ madwar metru u ilha ma tidher tgħum fl-ibħra iktar minn 70 sena.